Príloha

Charakteristika pôsobenia Akadémie médií, odbornej vysokej školy mediálnej a marketingovej komunikácie v Bratislave

Štúdium a absolventi

Poznámka: Uvádzajú sa údaje poskytnuté ku dňu predloženia žiadosti a tie doložené zmeny po uvedenom termíne, o ktorých sa dozvedelo ministerstvo školstva. Všetky uvádzané finančné sumy v Sk (slovenských korunách) boli nahradené finančnými sumami v eurách. 

Študijný program
	AMB podľa vyjadrenia Akreditačnej komisie je spôsobilá poskytovať bakalárske študijné programy „mediálna komunikácia“ a „marketingová komunikácia“ v študijnom odbore „3.2.3. masmediálne štúdiá“ v dennej a v externej forme štúdia na obdobie štandardnej dĺžky štúdia.
	
Požiadavky na uchádzačov o štúdium na AMB a spôsob ich výberu	
Ak ide o uchádzača o štúdium študijného programu „mediálna komunikácia“ sa okrem analytického a logického myslenia, ako aj všeobecného prehľadu získaného na stredných školách gymnaziálneho typu – relevantným dokladom je maturitné vysvedčenie – predpokladá predovšetkým dostatočná miera kreativity vo vzťahu k písaniu a prezentovaniu žurnalistických textov. Predpokladá to preto aj dokonalú znalosť slovenského jazyka, gramatiky, veľmi dobrú znalosť aspoň jedného cudzieho jazyka, ale aj dejín literatúry, národných a všeobecných dejín. Okrem toho je vzhľadom na interdisciplinárny charakter mediálnej komunikácie potrebná aj orientácia v ďalších disciplínach, napr. politológia, ekonómia, právo, kulturológia, psychológia, sociológia.
Uvedeným požiadavkám zodpovedá aj výberové konanie. Pozostáva z dvoch hlavných súčastí – z talentovej a písomnej. V rámci talentovej skúšky má záujemca preukázať schopnosť kreatívneho písania, ale aj prezentovania textu pred mikrofónom a kamerou. V rámci písomného testu bude preverená znalosť slovenského jazyka a literatúry, náuky o spoločnosti, resp. aj základných mediálnych reálií.
Ak ide o uchádzača o štúdium študijného programu „marketingová komunikácia“ sa okrem vyššie uvedených požiadaviek požaduje predovšetkým dostatočná miera kreativity vo vzťahu k písaniu reklamných textov, resp. aj k výtvarnému umeniu, dokonalá znalosť dejín umenia (výtvarné umenie, hudba, film, divadlo). Okrem toho je vzhľadom na interdisciplinárny charakter marketingovej komunikácie potrebná aj orientácia v ďalších disciplínach, napr. ekonómia, psychológia, sociológia, žurnalistika.
Uvedeným požiadavkám zodpovedá aj výberové konanie. Pozostáva z dvoch hlavných súčastí – z talentovej a písomnej. V rámci talentovej skúšky má záujemca preukázať schopnosť kreatívneho písania, ale aj začlenenia textu do reklamného prostriedku. To predpokladá základnú výtvarnú zručnosť, resp. estetické cítenie uchádzača. Pri tvorbe zvolených reklamných prostriedkov (reklamný text, reklamný plagát, bilboard) má uchádzač o štúdium preukázať schopnosť psychologického vcítenia sa do predpokladanej cieľovej skupiny. V rámci písomného testu bude preverená znalosť v oblasti slovenského jazyka a literatúry, dejín umenia a zo všeobecného prehľadu získaného napr. na stredoškolskej Náuke o spoločnosti, resp. aj základných informácií z oblasti reklamy a marketingovej komunikácie.
Programy počítajú nielen s prípravou mladých absolventov, ale aj s možnosťou (re)kvalifikácie zamestnancov vo sfére mediálnej komunikácie a marketingovej komunikácie, ktorí majú motiváciu doplniť si svoje vzdelanie. Preto je program otvorený aj pre formu externého vzdelávania pri prísnom dodržaní študijného plánu a štandardov.

Predpokladaný počet prijímaných uchádzačov o štúdium 
s plánom na obdobie štandardnej dĺžky bakalárskeho štúdia:

	Mediálna komunikácia	Marketingová komunikácia	
Rok	1. ročník denné/ext.	2. ročník denné/ext.	3. ročník denné/ext.	1. ročník denné/ext.	2. ročník denné/ext.	3. ročník denné/ext.	
1. rok štúdia	25/25	x	x	25/25	x	x	
2. rok štúdia	25/25	25/25	x	25/25	25/25	x	
3. rok štúdia	25/25	25/25	25/25	25/25	25/25	25/25	

Štandardná dĺžka vysokoškolského štúdia v príslušných študijných programoch, udeľovaný akademický titul 
Bakalársky študijný program – 3 roky – bakalár (v skratke „Bc.“) 

Forma štúdia
denná forma a externá forma 

Garanti študijných programov a spolugaranti:
-	doc. PhDr. Martin Šmatlák (garant študijných programov)
-	prof. PhDr. Peter Valček, PhD. (garant študijných programov)
-	prof. PhDr. Pavel Horňák, PhD. (spolugarant pre študijný program „marketingová komunikácia“)

Personálne zabezpečenie:
Na začiatku pôsobenia AMB
1 funkčné miesto vysokoškolského profesora (interné) a 1 externista 
2 funkčné miesta docentov (interné) a 3 externistov
4 funkčné miesta odborných asistentov (interné) a 30 externistov

Podmienky pre skončenie štúdia 
	Podmienkou riadneho skončenia štúdia v bakalárskom študijnom programe je získanie 180 kreditov (za úspešné absolvovanie predpísaných povinných kurzov a ostatných predmetov v štruktúre a počte predpísanej/om študijným programom), úspešné absolvovanie štátnej skúšky, ktorej súčasťou je aj obhajoba záverečnej práce. 

Profil a uplatnenie absolventov 
	Absolvent študijného programu mediálna komunikácia (1. stupeň) má primerané základné a doplňujúce teoretické vedomosti a praktické schopnosti a zručnosti, dokáže zvládnuť teoretické základy komunikačných aktivít v tlači, rozhlase, televízii, tlačových a marketingových agentúrach, majú poznatky o vývoji svetových a domácich mediálnych aktivít, má praktické znalosti, praktické skúsenosti a technické zručnosti z oblastí autorských činností a redaktorskej práce v periodickej tlači, rozhlase, televízii, tlačovej a marketingovej agentúre, rovnako z práce v nových médiách a internete, z novinárskej fotografie, vystupovania pred mikrofónom a kamerou, čo mu dáva predpoklady na samostatnú tvorivú činnosť, je schopný kultivovane sa vyjadrovať v materinskom jazyku vďaka osvojeniu si súčasného slovenského jazyka a základov štýlov verejného styku, má poznatky o podstate a úlohách spravodajstva a publicistiky, spôsoboch stvárňovania textových, obrazových, zvukových a audiovizuálnych komunikátov, o teórii a praxi redigovania v jednotlivých médiách. Absolvent bakalárskeho štúdia mediálnej komunikácie by sa mal uplatniť predovšetkým ako kreatívny pracovník v printových, elektronických ako aj nových masových médiách, v spravodajských a reklamných agentúrach, v oblasti public relations, v oddeleniach pre styk s verejnosťou verejných, štátnych a politických inštitúcií, firiem a pod.
	Absolvent študijného programu marketingová komunikácia (1. stupeň) má primerané základné a doplňujúce teoretické vedomosti a praktické schopnosti a zručnosti a bude schopný získané teoretické a praktické poznatky tvorivo aplikovať v komerčnej oblasti, ale aj vo sfére tretieho sektora. Absolvent 1. stupňa (Bc.) získa informácie o súčasnom stave marketingovej komunikácie v prepojení na ekonomickú situáciu SR, oboznámi sa s právnymi a etickými normami marketingovej komunikácie, ovláda základy z oblasti jazykovej kultúry, manažmentu, výtvarného umenia,  psychológie, umenovedy a aplikuje ich na oblasť marketingovej komunikácie. Absolvent je schopný realizovať marketingovo-komunikačné akcie, kreatívne pracovať pri tvorbe propagačných prostriedkov, ovládať jazyk a štýl potrebný pre prácu reklamného textára. Ďalej dokáže: pracovať ako člen tvorivého tímu kampane marketingovej komunikácie, organizovať si vlastné uplatňovanie v praxi, pokračovať vo svojom profesionálnom raste.
Absolvent bakalárskeho štúdia marketingovej komunikácie by sa mal uplatniť predovšetkým ako výkonný, organizačný, či kreatívny pracovník v reklamných a mediálnych agentúrach, v agentúrach public relations, ale aj v príslušných oddeleniach verejných, štátnych a politických inštitúcií, firiem a pod.

Údaje o financovaní, materiálnom, technickom a informačnom zabezpečení

Finančné zabezpečenie AMB
	Hlavným zdrojom financovania AMB bude školné. Školné jedného študenta na semester by nemalo presiahnuť čiastku 829,85 eur. Pri počte 50 študentov interného a 50 študentov externého štúdia (po 25 v každom zo študijných programov) by malo pokryť základné prevádzkové náklady (mzdy a ostatné osobné náklady, nájomné, telefóny, správa počítačov, a pod.), pritom kapacita vysokej školy predstavuje po 30 študentov v ročníku v každom zo študijných programov a v každej z oboch foriem štúdia. Odhadované náklady predstavujú v prvom akademickom roku okolo 165 969,59 eur, v druhom roku 235 676,82 eur, v treťom 282 148,31 eur a vo štvrtom školskom roku okolo 331 939,19 eur.
	Celý rad činností si však AMB bude zabezpečovať prostredníctvom partnerov, s ktorými bude mať uzavreté dohody. Partnermi budú vydavateľstvá, vysielatelia, agentúry a tlačiarne, s ktorými bude mať AMB uzavreté dohody. Pôjde najmä o zabezpečenie praktickej výučby, ktorú AMB kladie v učebných plánoch na popredné miesto.
	Okrem toho AMB ráta s darmi, vecnými a finančnými, a po roku existencie sa mieni dať zaregistrovať ako príjemca dvojpercentnej dane z príjmu.
	Doplnkovými zdrojmi budú príjmy zo školení, seminárov a krátkodobých kurzov, ktoré bude AMB usporadúvať.
	AMB bude tiež podnikať za účelom získania ďalších prostriedkov na financovanie svojej hlavnej činnosti, predovšetkým pokiaľ ide o niektoré plánované nadštandardy v skvalitnení štúdia (napr. individuálna starostlivosť). Podnikať mieni v oblasti reklamy a mediálneho poradenstva.
	Vedeckú a výskumnú činnosť mieni AM v počiatočnom období financovať z grantov, neskôr čiastočne aj z vlastných zdrojov.
	Preklenutie prípadných zvýšených finančných požiadaviek na začiatku činnosti AMB bude zabezpečené formou bezúročnej pôžičky od Slovenského syndikátu novinárov.

Materiálne, technické  a informačné zabezpečenie 
	AMB bude sídliť v Dome novinárov na Župnom námestí 7 v Bratislave, kde má sídlo právnická osoba žiadateľa. Budova je majetkom Slovenského syndikátu novinárov, ktorý je jedným zo zakladateľov tejto neziskovej organizácie (právnickej osoby žiadateľa). V tejto budove bude s výnimkou praxe, ktorá sa bude uskutočňovať na zmluvných pracoviskách v redakciách médií a v reklamných agentúrach, prebiehať absolútna väčšina výučbového procesu. Rozloha základných miestností na výučbu, kancelárií a knižnice je 650 m2. Potrebné priestory pre výučbu študentov a vyučujúcich sú už v súčasnosti k dispozícii a sú v nich vytvorené podmienky na výučbu. 
	V budove bude možné využiť 8 prednáškových a seminárnych miestností. Učebne s celkovou kapacitou 300 miest budú vybavené štandardnou didaktickou technikou, ale aj dátovým projektorom a ďalšou audiovizuálnou technikou. Počíta sa s 1 multimediálnou učebňou, ktorá bude súčasne centrom vnútorného intranetového komunikačného okruhu, ponúkajúceho o. i. aj výučbový softvér. Vzhľadom na charakter študovanej profesie sa predpokladá, že študenti budú navštevovať prednášky s vlastným prenosným počítačom, a preto vedenie školy pre nich zabezpečí bezdrôtové WIFI-pripojenie na internet. Potrebnou počítačovou a inou technikou budú vybavené kancelárske priestory školy – spolu 8 pracovní rektorátu, katedier i pedagógov školy. Študenti a zamestnanci budú mať dispozícii všetky služby internetu. 
	Na webovej stránke AMB budú postupne uvedené najdôležitejšie informácie pre študentov či uchádzačov o štúdium. 
	Knižnica AMB, ktorá zhromaždí základnú študijnú literatúru a študijné texty domácej i zahraničnej proveniencie je situovaná v budove školy. Postupne vznikne kvalitná elektronická knižnica a tvorba študijných textov v elektronickej podobe bude jednou zo základných povinností pedagógov. 
	V porovnaní s príbuznými mimobratislavskými školami je výhodou najmä dostupnosť Univerzitnej knižnice (UK), s ktorou – vzhľadom na to, že prevzala knižný fond zrušeného Mediálneho informačného centra (bývalý Novinársky študijný ústav) – bude AMB úzko spolupracovať. Akadémia médií prevzala od UK knižničný fond tvoriaci 7145 monografií a 1626 ročníkov seriálov na základe dohody o dlhodobom zapožičaní.  Knižnica už získala aj zahraničnú odbornú literatúru, napr. niekoľko desiatok publikácií z oblasti mediálnej a marketingovej komunikácie ako dar od University of Indiana v USA. Oslovení budúci pedagógovia AMB prisľúbili, že jej bezplatne venujú relevantnú študijnú literatúru zo svojich súkromných knižníc. V študovni knižnice bude cca 20 miest a potrebná technika, napr. skener, kopírka ako aj prístup na internet.
 
Organizačné členenie

Pracoviská: Rektorát, katedry, iné pedagogické, výskumné, hospodársko-správne a informačné pracoviská, účelové zariadenia, obslužné a detašované pracoviská.
Riadiace orgány: správna rada, riaditeľ, dozorná rada.
Orgány akademickej samosprávy: rektor, akademický senát, akademická rada, disciplinárna komisia, ďalej prorektori.
Zriaďovanie, členenie pracovísk a vymenúvanie (výber) funkcionárov bude postupné s rastom školy pri zachovaní princípu efektívnosti.

Dlhodobý zámer 

	AMB chce predovšetkým pripravovať tvorivých pracovníkov pre médiá (novinárov) a marketing (reklama, PR). Kladie si za cieľ pripraviť pre mediálnu a marketingovú prax fundovaných odborníkov, ktorí dokážu skĺbiť formálnu i obsahovú stránku svojej budúcej práce. 
	Absolventi trojročného bakalárskeho štúdia v programe mediálnej komunikácie sa budú vedieť bez problémov zapojiť do práce menších i väčších redakcií v printových i elektronických médiách. Budú mať prehľad o verejnom a spoločenskom živote i o podmienkach fungovania médií v demokratickej spoločnosti. Budú schopní zastávať miesta redaktorov a samostatných redaktorov, budú pripravení aj na pozíciu novinárov na voľnej nohe. Na bakalárske štúdium by malo v dohľadnom čase nadviazať dvojročné magisterské štúdium, ktoré bude prístupné aj absolventom bakalárskeho štúdia z iných študijných odborov. Magisterské štúdium pripraví absolventov tak, aby mohli po krátkom čase zastávať v médiách aj vedúce pozície. Štúdium bude viac špecializované, študenti budú mať výber z väčšieho počtu výberových seminárov. Kým bakalárske štúdium sa orientuje na zvládnutie techník práce v rôznych typoch médií (spravodajská agentúra, printové médiá a internet, rozhlas, televízia), magisterské štúdium poskytne odvetvovú špecializáciu (ekonomická, kultúrna, športová žurnalistika a pod.), ako aj vedomosti a zručnosti potrebné na tvorbu novinárskych celkov.
	Absolventi bakalárskeho štúdia marketingovej komunikácie budú schopní získané teoretické a praktické poznatky tvorivo aplikovať v komerčnej oblasti, ale aj vo sfére tretieho sektora. Uplatniť by sa mali predovšetkým ako výkonní, organizační, či kreatívni pracovníci v reklamných a mediálnych agentúrach, v agentúrach public relations, ale aj v príslušných oddeleniach verejných, štátnych a politických inštitúcií, firiem a pod. Aj na toto bakalárske štúdium by malo v dohľadnom čase nadviazať dvojročné magisterské štúdium, ktoré bude prístupné aj absolventom bakalárskeho štúdia z iných príbuzných študijných odborov.
	AMB bude organizovať aj ucelené cykly a kurzy ďalšieho vzdelávania podľa aktuálnych potrieb praxe. 

	Výskumná činnosť môže byť v súčasnosti dokumentovaná evidenciou publikačnej činnosti garanta, spolugarantov a interných aj externých učiteľov študijných programov. Akadémia médií, n. o., plánuje uchádzať sa o vedecké granty, najmä VEGA a KEGA, ale aj iné domáce a zahraničné granty, v ktorých budúci pedagógovia školy dosahovali doteraz veľmi dobré výsledky. AMB má ambíciu stať sa postupne pracoviskom seriózneho vedeckého výskumu a nadviazať tak na tradície Novinárskeho študijného ústavu, ktorý v minulosti vznikol práve na pôde novinárskej organizácie. 

AMB 

	Okrem toho, že poskytne kvalitné teoretické vzdelanie, bude AMB prostredníctvom množstva externých pedagógov kopírovať potreby aktuálnej praxe. Úzka spolupráca s najväčšími vydavateľmi a vysielateľmi zabezpečí, že študenti budú absolvovať praktické predmety spravidla v médiách resp. reklamných agentúrach pod vedením skúsených odborníkov.
	V kontexte so zvýšeným akcentom na jazykovú kompetentnosť absolventov chce AMB v dlhodobom rámci pripravovať aj mediálnych a marketingových odborníkov pre kompatibilnú prax v krajinách Európskej únie. Predpokladá sa aj hosťovanie renomovaných prednášateľov zo zahraničia, predovšetkým z ČR, ale aj z Rakúska a Maďarska. Už dnes sú nadviazané zahraničné kontakty s Budapeštianskou vysokou školou komunikácií v Maďarsku a s Fakultou multimediálnych komunikácií Univerzity Tomáša Baťu v Českej republike.
	AMB má zázemie a oporu v Slovenskom syndikáte novinárov (SSN), ktorý je jedným zo zakladateľov AM, n. o. a v budove ktorého (Dom novinárov) má svoje sídlo. Dom novinárov ponúka AMB vhodné priestory na činnosť. Pre potreby SSN bude AMB organizovať krátkodobé kurzy v rámci ďalšieho vzdelávania novinárov a príbuzných profesií.
	Ráta sa s vytvorením redakcie cvičného časopisu, ktorý by sa po dosiahnutí želanej úrovne distribuoval aj vo verejnosti. Podobne bude pri AMB pôsobiť cvičná reklamná agentúra, ktorá bude poskytovať služby na trhu reklamy a public relations. Predpokladá sa tiež úzka spolupráca s ďalšími vysokými školami, na ktorých by mohli študenti získavať najmä teoretické vedomosti; pre mediálnu komunikáciu z oblasti práva, ekonómie, politológie a pod., pre oblasť marketingovej komunikácie zasa z oblasti výtvarného umenia či psychológie. AMB plánuje rozvinúť publikačnú a vydavateľskú činnosť, a to aj v spolupráci so SSN a pre jeho potreby.
	AMB má všetky predpoklady na to, aby sa v čo najkratšom čase vyprofilovala a etablovala na najkvalitnejšie centrum prípravy odborníkov v študijnom odbore masmediálne štúdiá na Slovensku. Bude to realizovať najmä:
•	angažovaním erudovaných vysokoškolských pedagógov a najlepších odborníkov z praxe, predovšetkým zo SR ale aj zo zahraničia s akcentom na odborníkov z krajín V4 a v rámci nich najmä z ČR,
•	čo najužším prepojením s mediálnou a marketingovou praxou, či už prostredníctvom praktickej výučby renomovanými zástupcami praxe, modelovými ateliérmi na pôde školy a ďalšími metódami, ktoré sú vecou pracovnej a tvorivej invencie a komunikácie s externým prostredím,
•	prostredníctvom tvorivej akademickej a kolegiálnej klímy, v rámci symbiózy vysokej profesionálnej náročnosti a korektnej kolegiality,
•	napĺňaním reálnych zmlúv o spolupráci s domácimi a zahraničnými partnermi či už z hľadiska potrieb študentov alebo pedagógov,
•	jednoznačným akcentom na kvalitu výučby a individuálny prístup k študentom – napríklad študijné skupiny budú mať cca 20 študentov.